CPS verloor hofsaak teen Sassa | Netwerk24
CPS verloor hofsaak teen Sassa
Deur Meghan Lawrence 20 Junie 2019 09:37
Die omstrede Cash Paymaster Services (CPS), wat deel van die tegnologiegroep Net1 is, het 'n hofsaak teen die Suid-Afrikaanse agentskap vir maatskaplike sekerheid (Sassa) verloor nadat hy aanvanklik R1,3 miljard van Sassa geëis het.
Paseka Letsatsi, Sassa-woordvoerder, sê regter R.M. Nugent, wat as arbiter in die saak aangewys is, se uitspraak was in Sassa se guns en Nugent het bevind dat CPS die regskoste moet dek.
Net1 het vir jare lank 'n kontrak met Sassa gehad om staatstoelae aan begunstigdes uit te betaal, maar sy winskraantjie is toegedraai nadat sy kontrak met Sassa tot 'n einde gekom het.
Letsatsi sê CPS het drie klagte teen Sassa ingestel, maar nie een daarvan het geslaag nie.
"CPS het reeds in Maart 2009 'n hoofeis ingestel en gesê dat hy daarop geregtig is om alle begunstigdes op sy rekenaarstelsel te laai, afgesien daarvan of hy die begunstigdes self moet betaal. Hy het ook gesê dat Sassa nie betalings vanaf sy bank na die begunstigdes mag doen nie. Hy het verder daarop aangedring dat Sassa nie begunstigdes deur die Poskantoor kan betaal of begunstigdes op Sassa se databasis mag laai nie."
Soos vroeër berig, is CPS se vorige kontrak in die grondwetlike hof ongeldig verklaar weens probleme met die tenderproses toe dit hernu is, maar omdat die departement van maatskaplike ontwikkeling gesloer het om 'n nuwe tender uit te skryf, het die hof toegelaat dat dit van April tot September verlede jaar verleng is.
CPS doen al vir minstens sewe jaar uitbetalings vir Sassa, maar die uitbetalings is verlede jaar in Oktober deur die Poskantoor oorgeneem.
CPS het verlede jaar einde Augustus 'n dringende hofaansoek gebring dat Sassa die verhoogde tarief wat reeds deur die tesourie goedgekeur is, terugwerkend van krag maak.